Só styg MTN se pryse vir kontrakte, data | Netwerk24
Deur Petrus Malherbe 29 Maart 2019 15:40
Een van MTN se selfoonwinkels in Suid-Afrika.
Ten spyte van 'n belofte net dié week dat hy die prys van data op die vasteland wil verlaag, het MTN Vrydag aangekondig die meeste van sy kontrakte word vanaf 1 Mei duurder.
"MTN het die afgelope paar jaar hard gewerk om 'n toename in intekenaarsgelde te vermy, maar druk weens inflasie en hoër koste maak dit nou onafwendbaar," sê die diensverskaffer.
Die prys van sommige pakkette styg met meer as 4%, maar sommiges (meestal die goedkoper pakkette) bly dieselfde.
Die gewilde My MTNChoice-pakkette styg almal met tussen R5 en R70 per maand.
Die prys van 500 megagrepe data styg van R85 tot R90 per maand.
Die prys om 'n gespesifiseerde rekening te ontvang, styg ook met 4%, asook sogenaamde Caller Line Identity.
Lees ook: MTN wil data meer toeganklik, goedkoper maak
In 'n verklaring sê die diensverskaffer hy bedank sy kliënte vir hul lojaliteit en sê hy sal aanhou om "effektiewe maniere te vind om konnektiwiteit op 'n koste-doeltreffende manier te bewerkstellig".
Die prysstygings vind plaas ongeag die feit dat kliënte verbind is tot 'n 24-maandkontrak. Dis in die fynskrif van kontrakte dat pryse verhoog mag word.